
לכבוד

בוגרי והורי תלמידי כיתות ו'
דף מידע על מסלולי הלימוד בחטיבת הביניים "בן צבי " 
חטיבת הנעורים שלנו מטפחת תרבות של הכלה, מצוינות, והישגיות, במטרה להכין את התלמיד לקראת לימודיו בתיכון, לצד חינוך חברתי-ערכי, המסייע להתפתחותו האישית של התלמיד כאדם וכאזרח לעתיד.
בשנה"ל תשפ"ד יפתחו בחטיבת "בן צבי" שבעה מסלולי לימוד בכיתות ייחודיות:


	· כיתת מופ"ת

	· כיתת עתודה-מדעית-טכנולוגית (עמ"ט)

	· כיתת ניו-מדיה
· כיתת דיפלומטיה
· כיתת אומנות ואומנויות הבמה
	· כיתת פיתוח אפליקציות וגיימינג
· כיתת מנהיגות ומצוינות בספורט


תכנית הלימודים בכל מסלול מבוססת על תכנית הליבה המחייבת של משרד החינוך ותוכנית לימודים נוספת (תל"ן) להעשרה והעמקה בשיתוף משרד החינוך העירייה וההורים. הלמידה בכל מסלול כוללת סדנאות בנושאים מגוונים, פרויקטים אישיים וחברתיים, סל תרבות וטיולים בהתאמה למסלול. תוכנית התל"ן מותנית בחתימה ואישור של 75% מההורים וכרוכה בתשלום.

תהליך הקבלה: 
* למסלול מופ"ת, כיתה על אזורית: קורס הכנה להיכרות תוכנית מופ"ת ומבחני קבלה. 
* למסלול עמ"ט – עתודה מדעית טכנולוגית: יום התנסות ובחינת התאמה למסלול. 
* למסלולי אומנות ואומנויות הבמה, ניו-מדיה, פיתוח אפליקציות וגיימינג, דיפלומטיה ומנהיגות ומצוינות בספורט:  פתוחים לבחירת התלמידים, ובכפוף לשיקולים נוספים כגון: מספר המקומות בכיתה, איזון בין מספר הבנים לבנות ושיקולים פדגוגיים.
מנהלת ביה"ס, סגנים ויועצות החטיבה ישמחו לעמוד לשירותכם ההורים והתלמידים, בכל שאלה או התלבטות הקשורה לבחירה.
בברכה,
 ניר דליהו
מנהל  ביה"ס 
והצוות החינוכי 

מסלולי הלימוד הייחודיים בחטיבת הביניים בן צבי:

1. כיתת מופ"ת - תכנית מופ"ת מופעלת זה מספר שנים בחט"ב ותיכונים בפ"ת. מטרתה לקדם את לימודי המתמטיקה והמדעים בקרב התלמידים. התכנית מיועדת לתלמידים סקרנים, בעלי מוטיבציה גבוהה, השואפים למצוינות במתמטיקה ובמדעים.

בכיתה זו ילמדו תלמידים אשר עברו את קורס הכנה  א' בהצלחה. 
2. כיתת פיתוח אפליקציות וגיימינג - הכיתה מיועדת לתלמידים שאוהבים לשחק במשחקי מחשב ובמובייל, בעלי חשיבה לוגית. התלמידים יכנסו לעולם מרתק של תוכנה ואפליקציות. יתנסו בסוגי אפליקציות, סוגי הרשאות ויערכו היכרות עם עולם התוכנה. יתנסו ויפתחו משחקי  מחשב באמצעות תוכנות ייעודיות. מסלול זה אינו מחייב ידע בתכנות או היכרות מוקדמת בפיתוח אפליקציות. 
3. כיתה עתודה -מדעית-טכנולוגית(עמ"ט) - בכיתה לומדים התלמידים ברמה מוגברת את תחום המדעים: מתמטיקה, מחשבים ופיזיקה. הלימודים מיועדים לתלמידים בעלי עניין בתחום המדעים ומכוונים אותם לתעודת בגרות מדעית טכנולוגית איכותית.
בכיתה זו ילמדו תלמידים אשר יעברו את שלשת ימי ההתנסות בהצלחה. 
4. כיתת אומנות ואומנויות הבמה - מטרת הלימודים לטפח יצירתיות, ולאפשר כלי ביטוי לתהליכים העוברים בגיל התבגרות. תכנית הלימודים מורכבת מצפייה, עיון והתנסות.
בתחום העיוני:  התלמידים לומדים את שפת התאטרון, תולדות התאטרון, ניתוח  מחזות, תאוריות של התאטרון, ז'אנרים ועוד. 
בתחום המעשי:  התלמידים לומדים: משחק, בימוי, תנועה, פיתוח קול, הפקה ועיצוב במה. בנוסף, התלמידים מפיקים הצגות ומופעים.
5. כיתת ניו-מדיה -  מטרת הלימודים לפתח יכולות עיתונאיות ולהכשיר את התלמידים בתחום השיווק האינטרנטי, הפרסום הדיגיטלי והתקשורת השיווקית.  הכיתה מיועדת לתלמידים בעלי עניין, סקרנות ורצון להיות מעורים ומעורבים במתחולל סביבם, תוך ניצול טכנולוגיות תקשורת חדשניות ביותר. התכנית מעניקה לתלמידים ארגז כלים הכולל עקרונות טכניים בניהול, הקמת ועיצוב אתר אינטרנט, ושימוש באמצעים חינמיים רבים הקיימים ברשת לצורך עריכת התוכן, פרסומו והפצתו. 
6. כיתת דיפלומטיה - מטרת הלימודים להכין את התלמידים להשתלבות בעולם המאה העשרים ואחת .הלימודים מתמקדים באוריינות תקשורתית, ידע בנושאים כלל עולמיים  והוראת שפות זרות. התכנית מקנה ללומדים מיומנויות הנדרשות כיום: עבודת צוות, פרזנטציות,  טיפוח יצירתיות, תקשורת חברתית, מיומנויות חשיבה ביקורתיות וחדשניות, שמהם יפיקו התלמידים תועלת בעתיד,  הן בשוק העבודה והן בחייהם האישיים. במסלול משולבות סדנאות חווייתיות המבוססות על משחקי תפקידים, הדמיות, דיונים, עבודה בקבוצות, טיפוח עבודת צוות, סרטים, מרצים אורחים ושיתופי פעולה עם מוסדות, ארגונים ובתי ספר בארץ ובעולם. 
7. כיתת מנהיגות ומצוינות בספורט – מטרת הלימודים לפתח מנהיגים מובילים בתחומי החברה והספורט שיהיו מובילים בתחומי הבריאות, השל"ח(שדה, לאום, חברה), והחינוך הגופני. הכיתה מיועדת לתלמידים בעלי עניין, סקרנות ורצון לעסוק במגוון סוגי ספורט ופעילויות ספורטיביות מאתגרות. תלמידים המתעניינים באורח חיים בריא, בתזונה נכונה ובשדאות ושואפים להגשמה אישית ומצוינות חברתית, ערכית וסביבתית.
